ועדת החינוך, התרבות והספורט, כנסת 17, פרוטוקול מספר 19, 2006-06-20 09:30

מיכאל מלכיאור: שלום, אני פותח את ישיבת הוועדה.

מיכאל מלכיאור: יש לנו היום יום חינוך ארוך.

מיכאל מלכיאור: יש לנו 4 ישיבות היום.

מיכאל מלכיאור: אנחנו נשב היום לפחות 8 שעות, חוץ מכל הדברים שצריכים לשמוע עליהם בו זמנית.

מיכאל מלכיאור: אני מקווה, שאתם ערוכים לדיונים רציניים וארוכים.

מיכאל מלכיאור: אנחנו מכירים את הבעייתיות.

מיכאל מלכיאור: אני רוצה להיות מעשי לגבי הפתרונות והיענות או אי היענות לבקשה של משרד החינוך בעניין תשלומי ההורים.

מיכאל מלכיאור: אני מייד מעביר את הזכות הדיבור למנכ"ל המשרד, שבא להציג את הבקשה של המשרד, ולשמוע את דעתם של חברי הכנסת בעניין ולקבל הסכמה, לפי החוק, לאישור תשלומי הורים לשנת הלימודים תשס"ז.

שמואל אבואב: בוקר טוב ליו"ר הוועדה, חברי הכנסת והמשתתפים בדיון.

שמואל אבואב: המטרה שלנו, היא לבקש את האישור של ועדת הכנסת לאשר את תשלומי ההורים.

שמואל אבואב: בפתח הדברים, אני רוצה לומר כי עמדתה של שרת החינוך ידועה בנושא של תשלומי ההורים.

שמואל אבואב: היא רואה בתופעה הזאת, שהפכה להיות רחבת היקף, רעה חולה שמרחיבה את הפערים, שמאפשרת לבתי ספר חזקים ליצור סל שירותים מעובה, עשיר, מגוון, לעומת האזורים בהם אין אפשרות לגבות את זה מההורים.

שמואל אבואב: שרת החינוך רואה את האחריות של המדינה כאחריות בסיסית, שמחייבת להעניק את השירותים.

שמואל אבואב: לצד זה, קיים מקדמת דנן מערך של גביית תשלומי הורים.

שמואל אבואב: תשלומי החובה, הולכים ומצטמצמים.

שמואל אבואב: נשאר נושא אחד תחת הכותרת של תשלומי חובה, והוא התשלום לביטוח תאונות.

שמואל אבואב: ישנם גם תשלומי רשות, שאני אפרט אותם.

שמואל אבואב: בכוונת השרה ליצור סוג של שינוי בכל מערך גביית תשלומי ההורים, אבל היות והיא יושבת בתפקידה כ-3 שבועות, אי אפשר לצפות שתעשה עבודה יסודית ורצינית, ותחת ידה ייצא משהו תכליתי בסד כזה.

שמואל אבואב: מתוך התפיסה הזאת ומתוך הרצון שייעשה שינוי, אנחנו מבקשים להציג את הדברים כפי שנאמרו פה, לצד בשורה וצעד, שחשבנו שזה נכון להתחיל אותו מיידית ולא להמתין לשנת הלימודים הבאה.

שמואל אבואב: כל זאת מתוך הכרה שישנם תלמידים רבים שמתקשים לשלם את תשלומי ההורים.

שמואל אבואב: גם אם התשלום הוא חובה או על פי המותר והוא עדיין קטן, ישנם תלמידים שאין באפשרותם לשלם את התשלומים.

שמואל אבואב: לא צריך להכביר במילים.

שמואל אבואב: כל המסובים סביב השולחן הזה מעורבים באופן ישיר בדוגמאות הרבות של המבוכה, ההשפלה ואי הנעמיות שהתלמידים סופגים, כאשר אין להם את היכולת לשלם.

שמואל אבואב: לכן, חשבנו שלאלתר, מהגורן ומן היקב, למרות שאנחנו נמצאים בעיצומה של שנת תקציב, שכבר נקבעה מימים ימימה ויכולת התמרון בתוך תקציב היא מאוד מצומצמת, אנחנו מעמידים 46,000,000 שקלים ל-130,000 תלמידים, שעבורם תינתן המכסה הזאת, המלגה הזאת והסיוע הזה, שיעבור על פי קריטריונים מסודרים לכל בית ספר ובית ספר.

שמואל אבואב: זה יהיה כלי בידי המנהל לשחרר את אותם תלמידים, שאין באפשרותם לשלם את אותו סכום של הכסף, ולסייע להם ברכישת ספרים ומחברות וגם לפטור אותם מתשלומי הורים, ולא להביך אותם.

שמואל אבואב: הילדים האלה יהיו חלק ממכלול הפעילויות שיהיו בבית ספר.

שמואל אבואב: הם ייצאו לכל דבר ועניין, ומצד שני אנחנו לא נטיל על מנהל בית הספר משימה שהוא לא יוכל לעמוד בה.

שמואל אבואב: 46,000,000 שקלים שניתנים לבתי הספר ויחולקו מיידית, יאפשרו ל-130,000 ילדים פטור מתשלומי הורים, או הנחה מופחתת, לפי נקודת מבטו והיכרותו של המנהל את בית הספר.

מיכאל מלכיאור: איך הגעתם לסכום הזה?

שמואל אבואב: אספנו את כל מה שיכולנו לגייס עבור הסעיף הזה.

שמואל אבואב: ליקטנו מכל מיני סעיפים שונים, והעמדנו 46,000,000 שקלים עבור 130,000 ילדים.

מיכאל מלכיאור: כפי שאמרת, השרה התנגדה מאוד לכל התשלומים האלה.

מיכאל מלכיאור: היא אמרה, שאם אין מינימום של 100,000,000 שקלים בסעיף כזה, לא צריך לתמוך בבקשה.

מיכאל מלכיאור: לכן, אני ציפיתי שתביא לפחות 100,000,000 שקלים.

שמואל אבואב: אני לא יודע מה היא אמרה.

זבולון אורלב: יש ציטוטים.

שמואל אבואב: אני מציע לכולנו, להעריך מאוד יכולת של משרד, להכפיל את סכום הכסף לטובת המכסות האלה, בשלושה שבועות- חודש ימים.

שמואל אבואב: אם זה היה כל כך חשוב וכל כך חיוני, למה זה לא נעשה בעבר.

שמואל אבואב: מהגורן ומהיקב, מכל מיני סעיפים שכל אחד חשוב בפני עצמו, אספנו את הסכום הזה.

שמואל אבואב: אני בטוח שאם היתה אפשרות להרחיב את זה, השרה היתה עושה את כל המאמצים לעשות זאת ולהוסיף תקציבים נוספים לטובת הסעיף הזה.

שמואל אבואב: בחינוך הקדם היסודי, בכותרת של תשלום חובה, מצוין כי ישולמו 32 שקלים עבור הביטוח, 72 שקלים לסל התרבות, 54 לסל מסיבת הסיום.

זבולון אורלב: האם יש שינויים משנה שעברה.

שמואל אבואב: לא.

שמואל אבואב: זה מגיע לתשלום של 257 שקלים להורה עבור ילדיו בגן הילדים.

שמואל אבואב: בכיתות א-ה התשלום הוא על סך 503 שקלים.

יצחק קדמן: לא כולל תל"ן ושאר תוספות.

שמואל אבואב: מדובר על מה שהוועדה מאשרת, ועל כן הקריאה היא לגבות את מה שמאושר בוועדה.

יצחק קדמן: בשנים הקודמות הוועדה גם אישרה גובה של תשלומי תל"ן ותשלומים אחרים.

קריאה: זה לא נכון.

שמואל אבואב: אני רוצה לסיים.

שמואל אבואב: התשלום לכיתות א-ה הוא 503 שקלים.

שמואל אבואב: לכיתות ו התשלום הוא 871 שקלים.

שמואל אבואב: לכיתות ח התשלום עומד על 1061 שקלים.

שמואל אבואב: לכיתה ט התשלום הוא 849 שקלים.

שמואל אבואב: בשירות המורחב הסכום עומד על 1099 שקלים.

שמואל אבואב: לכיתות י-יא הסכום 859 שקלים, ולכיתה יב 1339 שקלים.

שמואל אבואב: זה כולל את השאלת הספרים, הפעלת שירותי הבריאות, בריאות השן, תשלום לוועד ההורים היישובי והארצי, את הטיולים ואת כל מכלול הקטגוריות שמופיעים בטבלה הנוכחית.

קריאה: אין התייחסות למפעל ההזנה.

מיכאל מלכיאור: אמרו לנו שהם יביאו את זה בהמשך.

מיכאל מלכיאור: אי אפשר לגבות את מה שלא אישרנו, אף על פי שגם את זה עושים.

קריאה: מה עם קרן קרב?

מיכאל מלכיאור: הבקשה היא ברורה.

מיכאל מלכיאור: משרד החינוך אומר, כי בגלל קוצר הזמן לא ניתן היה לבצע את מה שהשרה רצתה לבצע, רפורמה כוללת בנושא של תשלומי ההורים.

מיכאל מלכיאור: כל שרי החינוך התנגדו להם מאז ומתמיד בעקביות.

מיכאל מלכיאור: כך גם ועדות החינוך.

מיכאל מלכיאור: אי אפשר היה לתקן את הדבר בגלל קוצר זמן.

מיכאל מלכיאור: הכוונה היא שעד שנה הבאה הדבר יתוקן.

מיכאל מלכיאור: השינוי היחידי, זה שינוי שאני מאוד קוצה לשבח, עך אף ההערה שלי הקודמת.

מיכאל מלכיאור: יש גידול משמעותי מ-21,000,000 שקלים לתלמידים נזקקים, לעומת 46,000,000 שקלים השנה.

מיכאל מלכיאור: זה שינוי משמעותי ורציני.

מיכאל מלכיאור: זה פחות מדי, אבל רציני לעומת מה שהיה בשנה שעברה.

מיכאל מלכיאור: הסכומים שיש לפניכם זה בדיוק אותם סכומים של מה שהיה בשנה שעברה.

קריאה: אני חושב, שיש כאן טעות.

קריאה: בכיתות ז מדובר על 322 שקלים ובכיתות ו' על 397 שקלים.

קריאה: נדמה לי, שיש כאן איזו טעות.

מיכאל מלכיאור: יש עוד שינוי אחד בסעיף הטיולים, לפיו כל בית ספר, שנמצא דרומית לצומת ערבה שדה בוקר, יהיה רשאי להוסיף יום נוסף לטיול השנתי, כיוון שהנסיעה לוקחת יום אחד.

מיכאל מלכיאור: אנחנו נקבל התייחסות מהאורחים שלנו ומחברי הכנסת.

אביגדור יצחקי: מה אחוז של הקרן מתוך סך כל תשלומי ההורים?

יצחק קדמן: תחלק את זה בשני מיליארד.

שמואל אבואב: זה אחוז גדול יותר מזה שהיה בשנת תשס"ה.

אביגדור יצחקי: אני לא שאלתי מה זה לעומת שנת תשס"ה.

מיכאל מלכיאור: הוא שואל מה הסכום הכולל של תשלומי הורים.

שמואל אבואב: יש הערכה שזה קרוב לשני מיליארד שקל.

שמואל אבואב: אין לנו נתון מדויק.

מיכאל מלכיאור: זה פשוט, תכפיל את הסכום במספר התלמידים.

קריאה: בשביל זה צריך מתמטיקה ברמה של 5 יחידות.

מיכאל מלכיאור: האם במשרד החינוך לא יודעים את הנתון הזה?

חגית מאיר: בין מיליארד וחצי לשניים.

חגית מאיר: זה על פי מדגמים.

זבולון אורלב: 1,000 שקל לתלמיד, מיליון וחצי תלמידים, לכן זה מיליארד וחצי לפחות.

יצחק קדמן: אני רוצה להקריא משפט אחד מבין עמודים רבים, שטרחתי ללקט בשנתיים האחרונות.

יצחק קדמן: אני רוצה לצטט את חה"כ יולי תמיר, בעת הדיון בשנה שעברה ולפני שנתיים.

יצחק קדמן: אני מצטט: "אם הוועדה מאשרת היום תשלומי הורים, היא מטילה מס רגרסיבי על ילדי ישראל.

יצחק קדמן: אתם קוראים לזה דמגוגיה של שוויון.

יצחק קדמן: אני לא מוכנה להטיל מס על המשפחות החלשות ביותר בישראל, כדי לממן תשלומי הורים.

יצחק קדמן: זה מה שאתם דורשים ממני לעשות היום.

יצחק קדמן: במצב הנוכחי, שכורח גם מיסוי שלילי, גם השפלה של הורים ותלמידים, וגם חוסר יכולת לממן את החלשים ביותר, וזה לא מפליא שאין פה אף מנהל משדרות, ולא מפליא שאין פה אף מנהל מרהט, זאת בדיוק החלוקה שנוצרת.

יצחק קדמן: מי שיכול מאוד, רוצה שיתנו לו כמה שהוא רוצה.

יצחק קדמן: מכל השאר לא איכפת.

יצחק קדמן: .." הכל ציטוטים מדבריה של שרת החינוך דהיום, אז חברת ועדת החינוך.

מרינה סולודקין: זה מה שרואים מכאן ולא משם.

יצחק קדמן: זה מה שאני קורא בפרוטוקול.

זבולון אורלב: האם רק את זה היא אמרה?

יצחק קדמן: לא, יש שלושה עמודים.

יצחק קדמן: כל מי שרוצה יכול לקבל את זה.

יצחק קדמן: הכל מודגש פה וממורקר.

גדעון סער: אני מציע שלא תחסוך מהוועדה ציטוטים כתובים, אם יש כאלה.

גדעון סער: אם אין, אנחנו נצטרך להוסיף.

גדעון סער: אז תעשה את זה אתה.

יצחק קדמן: כדי לא לגזול מזמנכם, אני אעביר לכם את זה.

מיכאל מלכיאור: חה"כ סער, אני לא זוכר שקיבלת זכות דיבור.

מיכאל מלכיאור: אין צורך להביא ציטוטים של השרה.

מיכאל מלכיאור: אמרתי את זה בהתחלה וגם המנכ"ל אמר את זה, השרה התנגדה בכל לשון של התנגדות לתשלומי ההורים, והיא ביטאה את זה כחברה בוועדת החינוך.

מיכאל מלכיאור: זה נמצא בפרוטוקול.

מיכאל מלכיאור: היא לא נמצאת פה.

גדעון סער: האם היא תבוא?

מיכאל מלכיאור: אני חושב שזה היה ראוי.

גדעון סער: בשנה שעברה לא אישרו תשלומי ההורים עד שהשרה לא הגיעה לוועדה ב-31 לאוגוסט.

מיכאל מלכיאור: אבל גם אז זה לא עזר.

מיכאל מלכיאור: השרה הגיעה, ואישרו את תשלומי ההורים.

מיכאל מלכיאור: זה היה תהליך מאוד ארוך, והיא אמרה שהיא מתנגדת לתשלומי ההורים, ובכל זאת אישרו את זה.

מיכאל מלכיאור: אנחנו נמצאים שצריכים לפתוח שנת לימודים, וכולם יודעים ששני מיליארד שקלים לא נמצאים בתקציב של משרד החינוך, ולכן מאשרים את זה.

מיכאל מלכיאור: אני רוצה להפוך את הדיון ליותר ענייני, כדי שנוכל להגיע לדברים ישימים, ולתקן דברים.

מיכאל מלכיאור: לכולנו יש את אותו כיוון ואת אותה הכוונה.

יצחק קדמן: אני לא אמרתי את הדברים כדי לנגח את שרת החינוך, אלא כיוון שאני מזדהה הזדהות מוחלטת עם מה שהשרה אמרה בשנה שעברה.

יצחק קדמן: אני חושב שהגיע הזמן, להפסיק את מה שבעיננו היא הרעה החולה מספר אחת בהעמקת פערים בבתי ספר.

יצחק קדמן: מה שנדרשתם לאשר פה היום, בגלל תרגיל של משרד החינוך, הוא תשלומים חלקיים בלבד.

יצחק קדמן: נשמט מפה כל אותו הר גדול של תשלומים, שנקרא קניית שירותים מרצון, שאין בהם לא רצון ולא שום דבר חופשי.

יצחק קדמן: ההורים מקבלים על אותו טופס בקשה לשלם על תל"ן, שאפילו לא נאמר פה מה היא המגבלה שלו.

יצחק קדמן: בשנה שעברה הובא לידי הוועדה לפחות מה הן מגבלות התל"ן, בחתימתה של ד"ר חגית מאיר.

יצחק קדמן: לא טרחו להביא את זה השנה.

חגית מאיר: זה הוצא על פי בקשת היועצת המשפטית של הוועדה, שכן כאן מאשרים תשלומים מכוח סעיף 6ד.

יצחק קדמן: אז אני מודיע לכם, שמה שהולכים לאשר פה היום הוא מסווה לגביית תשלומים הרבה יותר גדולים, שאין בהם לא רצון ולא שום דבר חופשי.

יצחק קדמן: מכריחים את ההורים לשלם, ואם לא מונעים מהם להשתתף בפעילויות אחרות.

יצחק קדמן: מי שאומר אחרת, לא חי את השטח.

יצחק קדמן: עם כל הכבוד להגדלה של קרן המלגות, זה לא פתרון אלא תלאי על גבי תלאי.

יצחק קדמן: אני עוד לא ראיתי קרן מלגות כל כך לא שקופה, כמו קרן המלגות בנושא הזה.

יצחק קדמן: אני ביקשתי ממשרד החינוך לומר, מה גובה המלגה, מה הקריטריונים, מה הם דרכי הפנייה, ואיך מערערים.

יצחק קדמן: אף אחד לא יודע.

יצחק קדמן: יש לי מכתב מזוג עולים מאתיופיה, שיש להם 5 ילדים בבתי ספר.

יצחק קדמן: שניהם מובטלים וחיים מהבטחת הכנסה.

יצחק קדמן: הם קיבלו תשובה, שהם לא זכאים לקבל מקרן המלגות.

יצחק קדמן: אם משפחה של עולים, ששני בני הזוג מובטלים, חיים מהבטחת הכנסה, ויש להם 5 ילדים בבתי ספר, לא זכאים, אולי מישהו יסביר לי מה הקריטריון לקבל מקרן המלגות מלגה.

יצחק קדמן: אף אחד לא יודע.

יצחק קדמן: אף אחד לא יכול להגיד, מה גובה המלגה.

יצחק קדמן: תמיד מגיעים לדיון הזה מאוחר מדי.

יצחק קדמן: אני פונה לחברי הוועדה ומבקש, לא לאשר את תשלומי ההורים.

יצחק קדמן: יש פתרון אלטרנטיבי.

יצחק קדמן: אני בפעם ה-14 ברציפות, פונה ליישם את מסקנות ועדת לנגרמן, שאמרו כי הגדלה של 4 פרומיל בדמי הביטוח הלאומי, יכסו את כל תשלומי ההורים וימנעו את הביזיון הזה שמעמיק פערים במערכת החינוך.

יצחק קדמן: כל שרי החינוך עד היום, כתבו לי כי הם תומכים ביישום המלצות ועדת לנגרמן.

יצחק קדמן: אף אחד לא עשה כלום כדי להביא אותם ליישום.

יצחק קדמן: הטענה היא שלא רוצים להגדיל את המיסוי, אבל במסווה של זה מטילים מס רגרסיבי, כמו שאמרה שקת החינוך, שמוטל על עני ועל עשיר, אם יש לך ילד אחד או 5 ילדים.

יצחק קדמן: המס הזה הוא מס זהה לכולם.

יצחק קדמן: זה המס הכי לא צודק שאפשר.

יצחק קדמן: הגיע הזמן לבטל אותו לטובת המנהלים, לטובת המורים, לטובת התלמידים, לטובת ההורים.

יצחק קדמן: מספיק עם הבלוף הזה של תשלומי הורים, עבור חינוך שאמור להיות חינם.

מיכאל מלכיאור: האם אתה יכול להסביר קצת על מה שהעלה ד"ר קדמן, השקיפות והקריטריונים לקבלת פטור מתשלום?

שמואל אבואב: סכום הכסף מוגדר, ומנהלי בית הספר מקבלים אותו.

שמואל אבואב: אני לא מבין את ההתלהמות סביב ההסוואה שיש בעניין של הקריטריונים.

שמואל אבואב: זה כלי בית ספרי, שיינתן מנקודת מבטו של המנהל, מהיכרותו את התלמידים.

שמואל אבואב: יש חלוקה מסודרת ומוגדרת.

שמואל אבואב: אני מתחייב, להביא את החלוקה של ה-46,000,000 שקלים להביא לידיעת הוועדה.

שמואל אבואב: תראו איך זה חולק ולאיזה מקומות.

שמואל אבואב: ברור שבסופו של דבר, מי שצריך לקבוע זה מנהל בית הספר.

שמואל אבואב: הוא זה שמכיר את התלמידים.

שמואל אבואב: הוא זה שיודע את כל מערך ההנחות שיש בגביית ההורים.

שמואל אבואב: אני לא מאמין, שיש מצב כזה שבית הספר קיבל מכסות ואין אפשרות לשלם למשפחה של האתיופים, שאתה הזכרת.

שמואל אבואב: אני לא מאמין לדבר כזה.

שמואל אבואב: אם בית ספר היה פונה אלינו בסוגיה שלא קיבל עבורה סכום כסף, אני בטוח שהיינו מוצאים את ה-500 שקלים האלה.

שמואל אבואב: אם אני מסכם, יש קריטריונים, החלוקה היא חלוקה בית ספרית, והראייה היא של המנהל.

שמואל אבואב: סכום הכסף מקיף 130,000 ילדים.

שמואל אבואב: שנה שעברה זה היה 60,000 והשנה זה מכפיל את עצמו.

שמואל אבואב: אני חושב, שהמגמה הזאת מצביעה על מדיניות נכונה.

שמואל אבואב: ככל שנכביר בתקציבים שמאפשרים לילדים הספציפיים לא לעמוד במבוכה הזאת, יהיה טוב.

שמואל אבואב: זה כלי מאוד יעיל לבית הספר.

שמואל אבואב: יש פה מנהלי בית ספר, והם יסבירו.

מיכאל מלכיאור: אני רוצה לייעץ לך ולומר, כי כדאי לך להאמין לנתונים של ד"ר קדמן.

מיכאל מלכיאור: אני עקבתי אחריו כמה שנים, והוא תמיד הביא נתונים נכונים.

מיכאל מלכיאור: אתה צריך להגיד, שזאת היתה פה טעות איומה, ושזה יתוקן.

שמואל אבואב: איזה בית ספר זה?

יצחק קדמן: בית ספר עמית בקריית מלאכי, תיכון מקיף דתי.

יצחק גלנטי: האם כל ה-5 נמצאים באותו בית הספר?

יצחק קדמן: תוציאו חוזר מנכ"ל עם קריטריונים ודרכי פנייה.

יצחק קדמן: אף אחד לא יודע מה הם הקריטריונים.

שמואל הלפרט: לפי איזה פרמטרים מחלקים את הכסף לבתי ספר?

מיכאל מלכיאור: אם יש קריטריונים, הזכות של כולנו לדעת מה הם.

מיכאל מלכיאור: יש פה ארגוני מורים.

מיכאל מלכיאור: יש ויכוח מי בדיוק ארגון הורים, אבל לא ניכנס אליו עכשיו.

איציק קרן: אני רוצה לברך את מר שמואל אבואב, על שינוי מרענן.

איציק קרן: הוא נכנס לתפקיד, וכבר הוציא מכתב לכל יושבי הראש על הנושא של מסיבות, לצמצם ככל שאפשר את הפאר של מסיבות הסיום.

איציק קרן: אנחנו העברנו את זה לכולם, ואני מניח שזה עשה את שלו.

מיכאל מלכיאור: האם קיבלתם דיווחים שאיזה בית ספר שינה את הדברים בעקבות זה.

איציק קרן: אני במקצועי איש מערכות מידע.

איציק קרן: דרך המערכות שלנו קיבלנו תגובה.

מיכאל מלכיאור: אנחנו מאוד בעד זה, אבל לפי הבדיקות שלנו, עולם כמנהגו נוהג ואפילו יותר גרוע.

איציק קרן: השטח תמיד מנצח.

איציק קרן: אמרת שיש פה בעיות בנושא של ארגוני הורים.

איציק קרן: את התשלום של שקל וחצי לארגון הורים ארצי, יש להקפיא בשלב זה.

איציק קרן: אנחנו לא מעבירים, עד שנדע מי שומר על הכספים האלה באותה עמותה.

איציק קרן: זה כרגע בארכאות משפטיות, אז אני מניח לזה.

איציק קרן: הייתי מבקש, שמשרד החינוך ייתן יד לחזור לטיולי שטח ואהבת ישראל.

איציק קרן: אנחנו מאבדים את הזהות היהודית שלנו והישראלית.

מיכאל מלכיאור: יהיה לנו דיון על תכני הטיולים.

מיכאל מלכיאור: זה לא הדיון עכשיו.

איציק קרן: אני מבקש שזה יירשם, כי זה גם יוזיל את הטיולים.

איציק קרן: אני מבקש גם, להגביל את מספר הימים.

איציק קרן: יש בתי ספר שיוצאים גם לנופשונים.

מיכאל מלכיאור: יש חוזר כספים כפול, לבתי הספר הממלכתיים ולבתי הספר ממלכתיים-דתיים.

מיכאל מלכיאור: תשלומי הורים בבתי הספר ממלכתיים-דתיים, הם שערורייה.

מיכאל מלכיאור: הייתי מבקש גם בעניין הזה לתת את הדעת ולאחד את החוזרים.

מיכאל מלכיאור: דובר פה על קיצוץ של כספי הורים לחלוטין.

מיכאל מלכיאור: היינו רוצים לראות תוכנית מסודרת, עם אבני דרך לאורך השנים, עם פיקוח.

מיכאל מלכיאור: אני לא רוצה להוסיף על מה שנאמר פה על ידי ד"ר קדמן ואחרים.

מיכאל מלכיאור: אנחנו מבקשים גם לתת את הדעת, להורדה של תשלומי כניסה לאתרים ותיאטראות.

מיכאל מלכיאור: חלק גדול מתשלומי הורים, הוא תשלומי כניסה.

מיכאל מלכיאור: אם אפשר יהיה להגיע להסכם עם רשות הגנים או עם ארגונים אחרים, זה יקל על ההורים.

מיכאל מלכיאור: ספרי לימוד, אם הפרויקט הזה עוזר בערים מסוימות, למה לא אוכפים אותו בערים אחרות.

מיכאל מלכיאור: יש בתי ספר שמשלמים על פיצול כיתות.

מיכאל מלכיאור: 40 תלמידים בכיתה, זאת שערורייה.

מיכאל מלכיאור: גם לזה צריך לתת את הדעת, ולשים לזה סוף.

מיכאל מלכיאור: בעיר בת ים אנחנו משלמים על מחשבים ומזגנים.

מיכאל מלכיאור: האם ממשלת ישראל היתה מתקינה מזגנים בבת ים, ללא עזרה של ההורים?

מיכאל מלכיאור: בחוזר מנכ"ל אומרים, לא לשלם.

מיכאל מלכיאור: האם אנחנו עוברים על החוק?

מיכאל מלכיאור: ללא תשלומי הורים, לא היה לילדי בת ים מחשבים ומזגנים.

מיכאל מלכיאור: כמובן שאנחנו עושים את זה בשיתוף פעולה מלא עם הרשות.

מיכאל מלכיאור: התשתיות נעשות,וכך גם חיבורי החשמל.

מיכאל מלכיאור: אנחנו באים והרשות מתקינה.

מיכאל מלכיאור: גם לזה צריך לתת את הדעת.

מיכאל מלכיאור: בחוזר מנכ"ל נאמר, לא גובים כסף עבור מחשבים ומזגנים.

מיכאל מלכיאור: מי ישלם על זה?

מיכאל מלכיאור: חוזר מנכ"ל האחרון הגדיר, שיו"ר ועד ההורים המוסדי הוא מורשה חתימה.

מיכאל מלכיאור: זה לא נעשה ברוב הערים.

מיכאל מלכיאור: יש רשויות שהן בקשיים כספיים, והן לא מוכנות לפתוח או לתת איזו אשרה כדי לפתוח את החשבון.

מיכאל מלכיאור: יש ערים בהן מנהלי בית הספר בכלל לא מדווחים.

מיכאל מלכיאור: אני רוצה להגיד לכם, שאין אכיפה של משרד החינוך אל מול אותם מנהלים.

מיכאל מלכיאור: זה מוריד את החשק לעשות אירועים בבית הספר, כי אנחנו לא יודעים מה החשבון.

מיכאל מלכיאור: אנחנו מסוגלים להכניס מאות ואלפי שקלים לבית הספר, אבל אם אין אכיפה של אותה קופה, שמחייבים אותנו להשתמש בה, זה מוריד לנו את החשק לעבוד ולחשבונות בית הספר כסף.

מיכאל מלכיאור: לא פעם ולא פעמיים, מורים הודו שללא כספי הורים קשה מאוד לנהל את בתי הספר.

מיכאל מלכיאור: אני הייתי מציע למשרד החינוך או למשרד הפנים, לראות כמה הרשות המקומית נתנה, וכמה בית הספר שילם עבור חשבונות.

מיכאל מלכיאור: אתם תגלו פערים אדירים במדינת ישראל.

מיכאל מלכיאור: הכספים האלה, הם כספי הורים.

מיכאל מלכיאור: אני לא מדבר רק על בת ים.

מיכאל מלכיאור: אם ניקח פעילות כמו מועדוני ספורט, נראה כי משרד החינוך משלם שקל, הרשות שקל וההורים שקל.

מיכאל מלכיאור: בדרך כלל הרשויות המקומיות לא משלמות את אותו שקל, ומי שמכסה את הגירעונות אלה ההורים.

מיכאל מלכיאור: אנחנו משלמים, אבל אנחנו גוף סטטוטורי ולא גוף שיפוטי.

מיכאל מלכיאור: אנחנו משלמים, אבל אסור לנו להגיד ולהתריע.

מיכאל מלכיאור: אני חושב ששמת אצבע על דבר מאוד מרכזי.

מיכאל מלכיאור: הסכום שאנחנו נאשר או לא נאשר היום, הוא רק קצה הקרחון של תשלומי ההורים, מה שנקרא היום תל"ן.

מיכאל מלכיאור: אני בדקתי את זה לפני הישיבה עם הייעוץ המשפטי.

מיכאל מלכיאור: זה לא מחויב להגיע בפני ועדת החינוך, ואני חושב שזה לא בסדר.

מיכאל מלכיאור: לפי החוק, זה לא מחויב להגיע לוועדת החינוך.

מיכאל מלכיאור: שם נמצאים התשלומים המרכזיים, כי כל דבר מכניסים היום תחת תשלומי תל"ן.

מיכאל מלכיאור: ההפקרות בנושא בשנים האחרונות, היא נוראה.

מיכאל מלכיאור: אנחנו שילמנו למעלה מ-1,000 שקלים עבור כל ילד.

מיכאל מלכיאור: כאשר יש 5 ילדים, זה קשה.

מיכאל מלכיאור: יש כאלה שיש להם יותר ילדים.

מיכאל מלכיאור: שם תמונה עיקר הבעיה.

מיכאל מלכיאור: משרד החינוך לא מצליח לאכוף בבתי הספר את כל התשלומים האחרים.

מיכאל מלכיאור: יצאו חוזרי מנכ"לים נכונים, אבל זה לא עזר.

זבולון אורלב: גישתי לעניין תשלומי ההורים, היא גישה שלילית לחלוטין.

זבולון אורלב: דבריה של שרת החינוך, בהיותה חברת כנסת בוועדת החינוך בקדנציה הקודמת, אכן נאמרו.

זבולון אורלב: הקטע שהוקרא, משקף רק 10% מהעניין.

זבולון אורלב: הואיל שעברתי איתה שורה ארוכה של פנלים במערכת הבחירות, שמעתי אותה גם במישרין בשצף קצף.

זבולון אורלב: היא אמרה, כי צריך לבטל הכל.

זבולון אורלב: כך גם נאמר בחוברת של תוכנית החינוך של מפלגת העבודה, שהופצה בכל מקום.

זבולון אורלב: אני חושב, שאין צורך להכביר מילים על המחויבות של ועדת החינוך ושל שרת החינוך לעניין הזה.

זבולון אורלב: במקרה, היא לקחה על עצמה משימה אישית בסוגיה הזאת.

זבולון אורלב: לכן, זה צודק שהוועדה דורשת ממנה פתרון בנושא, שהיא הובילה בקול רם בוועדת החינוך.

זבולון אורלב: ועדת לנגרמן היא לא תוספת מס, אלא מחליפת מס.

זבולון אורלב: הרי הכנסת מאשרת לשר החינוך לגבות כסף מאזרחים.

זבולון אורלב: זה מס עקיף.

זבולון אורלב: יושב פה יו"ר הקואליציה שהוא רואה חשבון במקצועו.

זבולון אורלב: זה מס עקיף.

זבולון אורלב: ועדת לנגרמן אמרה, כי במקום מס עקיף רגרסיבי אחיד לכולם, שמקפח את השכבות החלשות כי להן יש יותר ילדים בדרך כלל, נעשה מס פרוגרסיבי על כלל האוכלוסייה, כל אחד לפי יכולתו.

זבולון אורלב: אדם ישלם את זה כל ימי חייו.

זבולון אורלב: פעם נטינו לומר, כי זה קופסת סיגריות ליום.

זבולון אורלב: היום אסור כבר לומר, קופסת סיגריות ליום.

זבולון אורלב: מדובר פה על שקלים בודדים, שאדם צריך להוסיף לתשלום החודשי שלו לביטוח הלאומי.

זבולון אורלב: אם הממשלה לא רוצה להוסיף מס ישיר, היא יכולה לתת מתקציבה.

מיכאל מלכיאור: מס ייעודי.

זבולון אורלב: הדבר הזה שעלותו מיליארד וחצי עד שני מיליארד, הוא דבר שצריך לתקן אותו.

זבולון אורלב: לעניין הצעות ההחלטה.

זבולון אורלב: שנת הלימודים תשס"ז נופלת 4 חודשים בשנת התקציב 2006, ו-8 חודשים בשנת 2007.

זבולון אורלב: אנחנו עכשיו קובעים כמה ישלמו ההורים גם בשנת 2007.

זבולון אורלב: באה שרת החינוך ואומרת, מוניתי לפני 3 שבועות – אגב, זה לא נכון.

זבולון אורלב: היא מונתה לפני חודשיים.

זבולון אורלב: לא חשוב, יכול להיות שהימים שם קצרים.

אביגדור יצחקי: מה כסף זה?

זבולון אורלב: מיליארד וחצי.

זבולון אורלב: זה ממוצע של 1,000 שקלים לתלמיד.

גדעון סער: בין שניים לשניים וחצי.

זבולון אורלב: אני מדבר על תשלומי החובה, המיוחד והרשות, שעל פי החוק אנחנו צריכים לשלם אותם.

זבולון אורלב: מדובר על ממוצע של 1,000 שקל לתלמיד.

זבולון אורלב: יש כ-מליון וחצי תלמידים שהם רלוונטיים לעניין הזה, כך שיוצא שאנחנו מדברים על סכום של מיליארד וחצי.

זבולון אורלב: זה החשבון הפשוט שלי.

זבולון אורלב: לשרה לא היה זמן לגבי שנת 2006, ואני מוכן לקבל את הטענה.

זבולון אורלב: מה לגבי שנת 2007?

זבולון אורלב: מדוע הממשלה לא יכולה כאן להתחייב, שלפחות שני שליש מהתקציב הזה יכוסה בתקציב 2007, או ללכת למהלך גדול בשנת 2007.

זבולון אורלב: הרי אנחנו עכשיו נמצאים עוד לפני החלטת הממשלה על התקציב, יו"ר הקואליציה.

זבולון אורלב: זאת מחויבות מאוד גדולה שלכם.

זבולון אורלב: לכן, אני מציע שמה שאנחנו נאשר זה רק שליש של התשלום שקשור לשנת 2006, כי אי אפשר לשבש את הלימודים.

זבולון אורלב: אני יודע, כי זה מאוד יכביד לעשות שתי מערכות גבייה.

זבולון אורלב: זה מאוד מכביד, אבל זה עוד יותר מכביד על ההורים לשלם את התשלומים האלה.

זבולון אורלב: הממשלה צריכה לבוא אלינו בחודש אוקטובר-נובמבר, ולהגיד מה יהיו תשלומי ההורים מחודש ינואר ואילך.

זבולון אורלב: אין שום סיבה להטיל את המס הזה על ההורים בשנת 2007.

זבולון אורלב: אני יודע מה זה להוסיף כסף, מ-21,000,000 שקלים ל-42,000,000 שקלים.

זבולון אורלב: זאת משימה גדולה, ועל כך צריך לברך ולהעריך את המהלך.

זבולון אורלב: דווקא מי שמברך על הדברים הטובים, יש לו את הכוח המוסרי לבקר את הדברים הרעים.

זבולון אורלב: ראוי שהוועדה תציין, כי זה מהלך ראוי ונכון.

זבולון אורלב: אלא מה, זה אינו פתרון ל-130,000 תלמידים.

זבולון אורלב: אם התשלום הממוצע הוא 1,000 שקלים לתלמיד, ויש 46,000,000 שקלים, אז זה עוזר ל-46,000,000 תלמידים.

זבולון אורלב: אם רוצים לעזור ל-130,000 תלמידים, כאשר מחלקים 46,000,000 שקלים ל-130,000 תלמידים, מקבלים 355 שקלים, שזה שליש מתשלום ההורים.

זבולון אורלב: אם למשפחה אתיופית בה שני ההורים מובטלים יעשו הנחה של 355 שקלים, זה לא יהיה פתרון.

זבולון אורלב: צריך לדעת, שהמספרים של התלמידים הם הרבה יותר קטנים.

זבולון אורלב: אל תעשו כותרת של 130,000 תלמידים, כי מדובר במספרים הרבה יותר קטנים.

זבולון אורלב: אני רוצה לומר דבר נוסף, גם ליו"ר הקואליציה שנמצא כאן אתנו, אין שום סיבה בעולם שעל פירות וירקות לא יהיה תשלום מע"מ ועל ספרי לימוד יהיה תשלום מע"מ.

זבולון אורלב: יש מדינות רבות באירופה, בהן המע"מ הוא דיפרנציאלי.

זבולון אורלב: המשפחות החלשות, שלהן יש הכי הרבה ילדים והן צריכות לרכוש הכי הרבה ספרים, הן משלמות הכי הרבה מע"מ על ספרי לימוד.

זבולון אורלב: זה אבסורד ממדרגה ראשונה.

זבולון אורלב: אני יודע שהאוצר לא אוהב את המע"מ הדיפרנציאלי, אבל אם האלטרנטיבה שלילדים לא יהיו ספרי לימוד - ולפי הנתונים הגלובליים מדובר על כך של-30% מהתלמידים במדינת ישראל אין את כל ספרי הלימוד - אזי העיקרון של מע"מ אחיד, הוא עיקרון שמתבטל.

זבולון אורלב: אני הגשתי הצעת חוק בעניין הזה, ואני מצפה מיו"ר הוועדה לקבל את תמיכת הוועדה בסוגיה הזאת.

זבולון אורלב: הוזכר פרויקט ספרי הלימוד.

זבולון אורלב: למען הסדר הטוב נזכיר, כי ועדת לנגלמן הוקמה על ידי השר המנוח, השר המר, ז"ל.

זבולון אורלב: כך גם הפרויקט של השאלת ספרי לימוד הוקם על ידו.

זבולון אורלב: זאת מצבה נאה לזכרו.

זבולון אורלב: אדוני היו"ר, פרויקט השאלת ספרי לימוד מוזיל באופן משמעותי את מחיר ספרי הלימוד לתלמידים, בשני שליש.

זבולון אורלב: אני מציע, כי גם אם יצטרכו לקחת מקרן המלגות 3,000,00-4,000,0000 שקלים כדי להמשיך את מפעל השאלת ספרים, זה ראוי ונכון בכל מקרה.

זבולון אורלב: החלטות הוועדה צריכות לתבוע ממשרד החינוך להגדיל ולהרחיב את הפרויקט.

זבולון אורלב: צריך לקבוע מספר ולומר שזה יפעל בעוד 300-400 בתי ספר.

זבולון אורלב: לא מדובר בסכומים בשמים.

זבולון אורלב: כך אנחנו נאפשר לאלפים רבים של תלמידים לרכוש את ספרי הלימוד.

מיכאל מלכיאור: חה"כ גדעון סער, הוא אורח מיוחד שלנו פה בוועדה.

מיכאל מלכיאור: אנחנו תמיד שמחים לקבל אותך פה.

גדעון סער: אני ממלא את מקומו של חה"כ שרנסקי, שהוא חבר הוועדה מטעם סיעתנו.

גדעון סער: הנושא שבו אנחנו דנים היום, הוא נושא חשוב במיוחד.

גדעון סער: אם יש משמעות למערכת בחירות ולהליך דמוקרטי, היא שאי אפשר להתנכר אחרי הבחירות מכל ההתחייבויות שאנשי ציבור לוקחים על עצמם בזמן מערכת בחירות.

גדעון סער: למשל, אם אומרים: "נלחמים בטרור ומנצחים בחינוך", אנחנו רוצים לנצח בחינוך.

גדעון סער: גם להילחם בטרור אנחנו רוצים, אבל אנחנו ועדת חינוך ולכן אנחנו מדברים על החצי הזה.

מיכאל מלכיאור: בהמשך היום יש לנו דיון על מיגון בתי ספר בעוטף עזה.

גדעון סער: בוודאי שיהיה נציג לסיעת הליכוד גם בדיון הזה.

מיכאל מלכיאור: בדרך כלל אין נציג של סיעת הליכוד בישיבות שלנו.

מיכאל מלכיאור: זה חסר לנו.

גדעון סער: עכשיו לאחר שהסבת את תשומת לבי, אז ודאי שיהיה.

גדעון סער: הדבר הכי ציני בעולם, זה המכתב של השרה.

גדעון סער: אני מצטט: "אדגיש כי עמדת השרה בנושא תשלומי הורים ידועה, אך מפאת קוצר הזמן נבצר ממנה לבצע שינוי מקיף".

גדעון סער: השרה מבקשת מוועדת החינוך לקבל עמדה מנוגדת לעמדתה.

גדעון סער: איזו ציניות יכולה להיות יותר גדולה מזה.

גדעון סער: עכשיו באים ואומרים, הזמן קצר.

גדעון סער: הזמן לא קצר, כי הממשלה הזאת כוננה באפריל ושנת הלימודים מתחילה בראשון בספטמבר.

גדעון סער: היום אנחנו רק ב-20 ביוני.

גדעון סער: הוועדה הנכבדה הזאת דנה בסדרת ישיבות בקיץ הקודם, וקיבלה החלטה רק בחודש ספטמבר אחרי תחילת שנת הלימודים.

גדעון סער: התקיימו שני דיונים ב-25 באוגוסט וב-31 באוגוסט, ורק בספטמבר התקבלה ההחלטה.

גדעון סער: אם חסר זמן, יש עוד חודשיים ועשרה ימים עד פתיחת שנת הלימודים.

גדעון סער: אני אומר את זה, אדוני היו"ר, לכבוד הוועדה שאתה עומד בראשה.

גדעון סער: אם היא לא תהיה חותמת גומי היום והיא תנצל את הזמן שיש עד תחילת שנת הלימודים כדי לשפר את ההצעה, זה יהיה טוב.

גדעון סער: אתם הרי החברתיים.

גדעון סער: אתם הלכתם לבחירות עם הדגל הזה.

גדעון סער: אם אנחנו יכולים ללמוד משהו ממערכת הבחירות, הוא שהענישה של הציבור יכולה להיות קשה ואכזרית.

גדעון סער: אנחנו חווינו את זה על בשרנו.

גדעון סער: אני מציע לכם הצעה טובה וחברית, קחו את הזמן.

גדעון סער: יש תוספת של 25,000,000 שקלים.

גדעון סער: חה"כ אורלב מציין בצדק, כי הרוב נופל על תקציב שנת 2007.

גדעון סער: אם הרוב נופל על תקציב 2007 והממשלה הודיעה – ואנחנו נתמוך בממשלה בעניין זה – שיעד האוצר בשנה הבאה יהיה 1.7דהיינו נוספים 2 מיליארד שקל לתקציב המדינה.

גדעון סער: אם נוספים עוד 2 מיליארד שקל, אי אפשר לתת משהו יותר משמעותי לנושא הזה של תשלומי הורים?

גדעון סער: על זה יהיה קונצנזוס בכנסת מקיר לקיר.

אביגדור יצחקי: מה אתה מציע?

גדעון סער: אמרה חה"כ תמיר בשנה שעברה, כי קרן אמיתית ורלוונטית תכסה 10% מגביית ההורים, שתהיה בסכום של 100,000,000 שקלים או 90,000,000 שקלים.

גדעון סער: זה המינימום.

גדעון סער: בלי זה, זה לעג לרש.

מיכאל מלכיאור: כדי לחסוך ממך להגיד את זה, אני כבר אמרתי את זה בתחילת הישיבה.

גדעון סער: אז אפשר להזכיר עוד פעם.

גדעון סער: אם השרה אמרה דבר מסוים, אין איסור לחזור ולצטט את דבריה.

גדעון סער: היום היא שרה, ואנחנו חברי כנסת.

מיכאל מלכיאור: איו איסור.

מרינה סולודקין: שרה היתה פופוליסטית, והיא משלמת על זה עכשיו.

מרינה סולודקין: למה כל כך הרבה דיבורים על הנושא הזה?

גדעון סער: אני מציע, לבקש משרת החינוך להתייצב בוועדה בנושא זה, כפי שעשתה שרת החינוך בשנה שעברה, לפני שוועדת החינוך נותנת את האישור.

גדעון סער: בנוסף, להגדיל באופן משמעותי את הסכום, עד לסכומים שנקבה בהם השרה בשנה שעברה, 90,000,000 שקלים-100,000,000 שקלים, לשנת הלימודים הקרובה – מתוך מודעות לזה שיעד האוצר הולך לעלות ל-1.7 - ולא למהר לאשר זאת היום.

גדעון סער: אני רוצה להגיד לחה"כ אורלב, כי אין שום סיבה ללכת לאישור לחצאים ולשלישיים.

גדעון סער: אין לנו שום סיבה להילחץ ביוני, כאשר שנת הלימודים נפתחת בספטמבר.

זבולון אורלב: האם אתה מציע לאשר את זה במלואו?

גדעון סער: לא.

גדעון סער: אני מציע, ששרת החינוך תבוא עם הצעה משופרת, מאחר ואני לא חושב שיש לחץ זמן אמיתי.

זבולון אורלב: המשמעות היא שתהיה קרן של 90,000,000 שקלים, ויאשרו את הטבלה הזאת.

אביגדור יצחקי: אם יביאו קרן של 90,000,000 אתה תסכים לאשר זאת?

גדעון סער: אני מציע ששרת החינוך תבוא לכאן.

גדעון סער: בואו נקיים הידברות בינינו.

גדעון סער: אנחנו רוצים להיות ענייניים.

גדעון סער: חה"כ אורלב מכיר את הנושא טוב.

גדעון סער: אין שום בהילות היום בנושא הזה.

גדעון סער: אם היינו היום בראשון לספטמבר, הצעת השליש היתה הצעה שנדרשת לאישור מיידית.

גדעון סער: מאחר שאנחנו ביוני, צריך לקיים הידברות עם השרה שתבוא לוועדה עם הצעה טובה יותר.

איתן ויינריך: אנחנו מקבלים את רוח הדברים החיובית של תשלומי הורים.

איתן ויינריך: לנו יש בעיה גדולה של חופש המידע.

איתן ויינריך: כמו שיש את חוק התקציב וחוק ההסדרים, שלשם מכניסים דברים שלא ידועים לכולם, כך גם בנושא הזה.

איתן ויינריך: חלק מהאנשים הנוכחים פה הסבירו לוועדה שיש דבר גלוי, שזה מה שמשרד החינוך מבקש שנאשר, אבל יש הרבה דברים שהם הרבה יותר גדולים שהם לא מוזכרים.

איתן ויינריך: לא מוזכר פה מה עושים בשל"ח, אין פה נושא של תל"ן והנושא של רכישה מרצון, שהוא פתח לכל דבר.

איתן ויינריך: פעם הסבירו לנו שרכישה מרצון, זה לקנות עפרונות, מחברות וכו'.

איתן ויינריך: פתאום רכישה מרצון, הפך לכלי להעסיק מורה למתמטיקה ולאנגלית.

איתן ויינריך: יש פה בעיה.

איתן ויינריך: ועדי הורים אמורים לחתום על טופס תשלומים.

איתן ויינריך: לדעתי, הכי טוב זה לא לחתום על טופס כזה.

איתן ויינריך: טופס שהוא לא תקין, לא לחתום עליו.

איתן ויינריך: אם יש שם תוספת של תרומות, לא לחתום.

איתן ויינריך: התרומה נכנסת בסעיף בו המנהל והמפקח חותמים, דבר שאסור להם לעשות זאת על פי חוק.

איתן ויינריך: כל הדברים מוצגים בהרמוניה, כי הדברים צריכים להיות.

איתן ויינריך: זאת בדיוק הבעיה.

איתן ויינריך: הזכירו פה את העניין של מזגנים.

איתן ויינריך: אם ההורים לא היו משלמים, היתה דרישה כלפי המדינה לבוא ולממן את זה והיה מימון.

איתן ויינריך: בחוזר נאמר כי עד 3 שעות משלמים 109 שקלים.

איתן ויינריך: מתברר כי יש גם קריטריון של גודל.

איתן ויינריך: בנושא של טיולים יש החרגה לגבי מי שגר בדרום.

איתן ויינריך: אני גר בצפון, במעלות, והילדים שלי צריכים לנסוע לאילת.

איתן ויינריך: למה גם אנחנו לא יכולים לקבל אישור לעוד יום אחד?

איתן ויינריך: גם לנו לוקח יום אחד לנסוע.

איתן ויינריך: יש לנו בעיה עם ההחלטות של חוזר המנכ"ל.

איתן ויינריך: אם יש חוזר מנכ"ל, הוא צריך לחייב.

איתן ויינריך: אם הוא לא מחייב, אז תורידו את זה.

איתן ויינריך: הבקשה לתשלום על טופס אחיד וגם הבקשה לדוח כספי, לא ניתנת להורים.

איתן ויינריך: ההורים לא מקבלים דוח כספי,וזה לא יאומן.

איתן ויינריך: אתמול הוגשה בצפון תביעה למשטרה, על זה שהורידו ילד מפעילות של יום ספורט.

שמואל אבואב: מי הוריד אותו?

איתן ויינריך: המורה שאמרה לו ללכת למשרד.

זבולון אורלב: תן את השם למורה, והוא ישעה אותה מחר בבוקר.

זבולון אורלב: זה בניגוד לכל ההוראות.

איתן ויינריך: זה אותו בית ספר שכתבתי עליו למנכ"ל.

איתן ויינריך: המנהלת נוסעת על רכב, שההורים ממנים את הדלק ואת האחזקה.

קריאה: אתה לא יודע מה הן הסיבות בגללן היא הורידה את הילד.

מיכאל מלכיאור: זה לא משנה למה היא הורידה.

איתן ויינריך: אנחנו נסכים לתשלומי ההורים, רק בתנאי שכל הדברים שמסביב יהיו כנים ועל פי חוק.

איתן ויינריך: צריך לשמור על חופש המידע.

איתן ויינריך: בית הספר שאני היו"ר שלו, כולל 1,200 תלמידים, כאשר 20% מהתלמידים הם בעלי בעיות סוציו-אקונומיות.

איתן ויינריך: משרד החינוך שלח לנו סך הכל 30,000 שקלים.

איתן ויינריך: מאיפה נממן את הטיולים לאותם ילדים שהמנהלים חייבים להוציא אותם לטיולים.

איתן ויינריך: העירייה לא משלמת, משרד הרווחה לא משלם ומשרד החינוך לא נותן.

איתן ויינריך: המימון חייב להגיע ממישהו.

נועם כהן: אני רוצה להזכיר, כי יש בארץ לא מעט בתי ספר שהמשרד נתן להם פטור מאישור הוועדה לתשלומי חובה.

נועם כהן: אני מבקש, שהחלטת הוועדה תכלול את כל בתי הספר בארץ, ושלא יהיו כאלה שהמשרד נותן להם פטור מתשלומי החובה.

יצחק קדמן: הכוונה היא לחינוך הממלכתי-דתי.

נועם כהן: הוא פטור לחלוטין מהחלטות הוועדה.

נועם כהן: תשלומי החובה פטורים מלעבור בצינור של ועדת החינוך של הכנסת.

חגית מאיר: זה חובה בכלל מערכת החינוך הרשמית.

נועם כהן: כאשר אני נרשם לבית ספר ממלכתי-דתי, אני מחויב בתשלום.

נועם כהן: זה לא תל"ן ולא תשלומים מרצון.

נועם כהן: הם לא עומדים בשום קריטריונים.

חגית מאיר: תקרא לזה בעברית, תגבור תורני.

נועם כהן: אני מחויב לקבל אותו.

יצחק קדמן: מישהו יכול להשתחרר מהתגבור הזה?

נועם כהן: הוא לא עומד בקריטריונים שלכם, קריטריונים שאת בעצמך כתבת, תגבור לימודי יהדות, תגבור בשעות תל"ן וקנייה מרצון.

נועם כהן: חוזר מנכ"ל שמתייחס לממ"ד, לא מדבר על זה בכלל.

יצחק קדמן: בית ספר בקריית מלאכי לא קרה לזה תגבור תורני, אלא תוספת ערכית.


חגי אורן: לפני שנה אמרתי בדיוק אותו דבר, ואז חברת הכנסת ביחד עם חה"כ הרצוג לקחה את הצעת החוק שאנחנו הגשנו, ואז היא בוטלה.


חגי אורן: הצעת חוק הוגשה שוב לפני הבחירות, ובוטלה בגלל שיולי תמיר הפכה לשרה.


חגי אורן: הצעת החוק הזאת מתייחסת להוזלה בדמי הכניסה למוזיאונים ולאתרי בילוי.

גדעון סער: תן לי את הצעת החוק הזאת, ואנחנו נקדם אותה בכנסת הזאת.


חגי אורן: עכשיו נבדקת האפשרות להגיש אותה כהצעת חוק ממשלתית על ידי השרה.


חגי אורן: לגבי מסיבות, נכתב מכתב ולא נעשה דבר.


חגי אורן: המסיבות היו אותן מסיבות עם אותן תפאורות שעולות הון.


חגי אורן: לגבי בתי הספר הממלכתיים- דתיים, אין אכיפה בעניין.


חגי אורן: יש חוזר מנכ"ל שמאשר את זה.


חגי אורן: דובר על זה גם בשנה שעברה, כאשר בסיכום הישיבה של שנה שעברה, חה"כ פורז אמר שחוזר המנכ"ל הזה יבוטל.

מיכאל מלכיאור: אנחנו רוצים לדעת לגבי חוזר המנכ"ל הזה.

מיכאל מלכיאור: אני שאלתי את היועצת המשפטית שלנו לגבי הנושא, אבל היא לא יכלה להסביר לי על כך, ולא בגלל חוסר ידע משפטי.

מירב ישראלי: אמרתי, שאני לא מבינה מה העיגון החוקי לתשלומים האלה בממלכתי-דתי.

יצחק גלנטי: חה"כ אורלב הקדים אותי ונתן פתרון לרוב השאלות שהעמדתי.

יצחק גלנטי: מה שברור, הוא שתשלומי הורים הם מס לכל דבר.

יצחק גלנטי: מאחר והאוצר בימים אלה הודיע על הוזלה או ביטול של אחוז אחד מהמע"מ, הרי זה נשמע אבסורד.

יצחק גלנטי: מצד אחד משלמים מסים ומצד שנים מבטלים מסים, בהבדל אחד שההורדה של המע"מ נותנת יתרון אדיר לשכבות העליונות.

אביגדור יצחקי: אי אפשר להגיד שהמע"מ הוא מס רגרסיבי, וכאשר מבטלים אותו הוא הופך להיות ההפך.

אביגדור יצחקי: לא יכול להיות שכאשר מוסיפים הוא מס רגרסיבי, וכאשר מבטלים אותו הוא הופך להיות פרוגרסיבי.

אביגדור יצחקי: אין דבר כזה.

יצחק גלנטי: השאלה היא, למי זה מקנה את היתרון.

זבולון אורלב: הוא צודק, זה מס רגרסיבי.

יצחק גלנטי: ברור דבר אחד, שהורדת המס באחוז אחד מורידה הכנסה של כ-3 מיליארד שקל.

יצחק גלנטי: אם מדובר על מתן תוספת למחצית שנת התקציב הנוכחית, מ-21,000,000 שקלים ל-46,000,000 שקלים, הרי אין לי צל שספק שניתן להעלות את התוספת הזאת ולהעמיד אותה על 100,000,000 שקלים.

יצחק גלנטי: לפחות חלק מהדברים היו נפתרים.

יצחק גלנטי: לגבי השנה הבאה, הנושא יעלה מחדש, אני מניח, לקראת שנת התקציב הבאה.

מיכאל מלכיאור: יו"ר הקואליציה, אנחנו שמחים לראות אותך פה.

אביגדור יצחקי: יש לי פריבילגיה לבוא לדיונים החשובים באמת.

אביגדור יצחקי: אני חושב שהדיון הזה הוא חשוב באמת.

אביגדור יצחקי: הדיון הזה הוא לא רק על תשלומי הורים או על מס זה או אחר, אלא על פניה של מערכת החינוך, ואיך אנחנו עלולים להגיע לחינוך פרטי במדינת ישראל והחינוך הציבורי יהיה מוקצה מחמת מיאוס.

אביגדור יצחקי: זאת הסכנה הגדולה.

אביגדור יצחקי: אני מוכרח להגיד, שהייתי מודע לתשלומים האלה עוד בזמן שהייתי מנכ"ל משרד ראש הממשלה.

אביגדור יצחקי: אני חושב, שצריך לעשות הערכה מחודשת וחשיבה מחודשת, כי הסכומים הם לא קטנים לחלק מהשכבות.

אביגדור יצחקי: יש מין רוע בישראל, ואני לא מבין למה כולם בישראל מסתכלים עליו באופן כל כך סטואי כזה.

אביגדור יצחקי: אנחנו רגילים לתשלומים וסובסידיות פלט על כל העולם.

אביגדור יצחקי: אין דיפרנציאציה אין יחס למעמד סוציו-אקונומי.

אביגדור יצחקי: באוניברסיטה מסבסדים את כולם כמו שצריך, ובסוף זה נותן לחברות המכוניות אפשרות להציג את כל סוגי המכוניות בחניה של האוניברסיטה.

אביגדור יצחקי: אנחנו לא פועלים למען זה שמי שאין לו, לא ישלם בכלל, ומי שיש לו ישלם סכום מלא.

אביגדור יצחקי: אם אנחנו לא נתחיל עם זה, אנחנו נהיה צפויים לדיונים מהסוג הזה.

אביגדור יצחקי: יש כאלה שחווים טיול כמו טיול שנתי לאילת, פעם אחת במסגרת הטיול השנתי של בית ספר, ויש כאלה שחווים את זה כל סוף חודש.

אביגדור יצחקי: מה יקרה בסוף?

אביגדור יצחקי: עוד לא מצאנו פתרון, כדי שמי שצריך לקבל שירותים בסיסיים מבית הספר שלו, יקבל אותם.

אביגדור יצחקי: נגיד שהשנה יהיה 0,4, שנה הבאה יקצצו מזה 30%, אחרי זה 20% ואחרי זה 15%, ובסוף זה לא יהיה בכלל.

אביגדור יצחקי: אני חושב, שכל ההצעות שהועלו פה, נגועות בשתי רעות.

אביגדור יצחקי: האחת, כל אחד נכנס לבוכלטריה הלאומית, שהיא לא רק תשלומים לכאן ולשם.

אביגדור יצחקי: לבוכלטריה הלאומית יש היגיון מקרו-כלכלי.

אביגדור יצחקי: קודם כל אנחנו צריכים לראות איפה אנחנו עומדים אל מול הכלכלה העולמית.

אביגדור יצחקי: כל ההצעות האלה, מאיפה לקחת את הכסף, למה לקחת את הכסף, זה לא מעניינו של השולחן הזה.

אביגדור יצחקי: הוועדה הזאת לא יכולה להחליט על 0.4% במע"מ.

אביגדור יצחקי: הוועדה הזאת יכולה להחליט בצורה שאינה משתמעת לשני פנים, מה גובה התשלומים ומי משלם אותם.

אביגדור יצחקי: אני מבקש, שנדע שכל תלמידי ישראל מקבלים את השירותים האלה לפני כל דבר אחר.

אביגדור יצחקי: אי בעד להקדים את הנושא של התמלוגים, כדי שלא יקרה מצב של ילד שאין לו.

אביגדור יצחקי: צריך למצוא דרך שלא יוצר מצב שבו ילדים בתוך בית הספר מקבלים יותר מאחרים, בגלל שלהוריהם יש יותר.

אביגדור יצחקי: לכן, צריך לעשות דיפרנציאציה בין בתי ספר במקומות מסוימים, לבין בתי ספר במקומות אחרים.

קריאה: תתפתח תחרות בין בתי הספר.

אביגדור יצחקי: זה לא בין בתי ספר, אלא בין ההורים.

אביגדור יצחקי: גם אני הורה.

אביגדור יצחקי: כל הורה וכל יו"ר ועד הורים בבית ספר, רוצה להראות כי לתלמידים בבית הספר שלו יש יותר מאלה מבית הספר האחר.

איציק קרן: אי אפשר לזרוק פה דברים על יו"ר ועדי הורים.

אביגדור יצחקי: כאשר אני טיפלתי בנושא של יו"ר ועדי הורים, אף אחד לא פצה פה.

אביגדור יצחקי: כולם היו בעדי.

אביגדור יצחקי: מה לעשות, הגיע גם יום אחר.

אביגדור יצחקי: לעצם העניין, צריך לראות מה היעד הסופי של קבלת ההחלטה.

אביגדור יצחקי: צריך לשבת ולחשוב על דרך שמתאפשרת מבחינה תקציבית, שנותנת יותר לאלה שאין להם, ולוקחת יותא מאלה שיש להם.

אביגדור יצחקי: אם אפשר לבדוק את העניין הזה עוד שבוע, אני מבקש לעשות סיעור מוחות ביחד עם שרת החינוך ולנסות להגיע לפתרון, כדי שהתשלומים האלה יהיו קשורים למצב סוציו-אקונומי.

אביגדור יצחקי: אם את השנה הזאת פספסנו בגלל קוצר הזמן, לפחות שנדע כולנו ונסכם את המגמות לשנה הבאה, על מנת שכל ילדי ישראל יקבלו את השירותים האלה.

מיכאל מלכיאור: אתה אומר דברים משמעותיים, אבל אתה צריך לדעת שיש במדינת ישראל חוק חינוך חינם.

מיכאל מלכיאור: אנחנו קיבלנו את החוק הזה בתנאים כלכליים הרבה יותר קשים.

מיכאל מלכיאור: בשנת 1949 המדינה היתה בפועל בפשיטת רגל, ולמרות זאת קיבלו ספרים חינם ואת כל שאר הדברים.

מיכאל מלכיאור: הנושא של הדיפרנציאציה זה נושא עקרוני שראוי לדון עליו, אבל לא לגבי חינוך.

מיכאל מלכיאור: זה לא ראוי לדון על זה.

מיכאל מלכיאור: חוק חינוך חובה חינם חל על כל התלמידים במדינת ישראל.

מיכאל מלכיאור: בשנים האחרונות, דווקא שהיה הרבה יותר כסף במדינה, ודאי השנה, אנחנו עדים לקיצוץ אחרי קיצוץ שגורם לכך שאין חינוך לחלק גדול לילדים במדינת ישראל.

מיכאל מלכיאור: החינוך האפור הולך וגובר, והתשלומים באים מכל מיני כיוונים.

מיכאל מלכיאור: הדברים האמיתיים לא מגיעים כלל לדיון, וזה לא ראוי ולא נכון לעשות את זה.

מיכאל מלכיאור: יחד עם זה, אני חושב שהכיוון שלך לגבי ההחלטות השנה, הוא גם הכיוון שלי.

מיכאל מלכיאור: אני יודע שזה דבר לא פופולרי, אבל אני בכל זאת אגיד זאת.

מיכאל מלכיאור: בצרכי החינוך של היום, שהם כל כך גדולים, קיצצו בצורה כל כך אכזרית, בממשלות הקודמות.

מיכאל מלכיאור: אני לא חושב, שהתוספת של מיליארד וחצי זאת מעמסה שמשרד החינוך לא יוכל לשאת בה, כאשר יש דברים יותר דחופים לעשות.

מיכאל מלכיאור: אני בעד ביטול התשלומים, אבל יש דברים יותר חשובים כרגע מהמיליארד וחצי עד שני מיליארד השקלים הללו.

מיכאל מלכיאור: אני מקווה, שהכספים האלה יגיעו למשרד החינוך בשביל הצרכים האלה.

מיכאל מלכיאור: אני מכיר מספיק את האוצר כדי לדעת, שאם אין איזו מהפיכה טוטלית, לא יקרה דבר.

מיכאל מלכיאור: לוועדת לנגרמן היו המלצות מצוינות.

מיכאל מלכיאור: זה לא מקרה שכל שר חינוך מאז, כולל זבולון המר שיזם את זה, לא הנהיגו את זה.

מיכאל מלכיאור: גם הוא לא הנהיג את זה, כיוון שזה דבר שהוא אור אדום.

מיכאל מלכיאור: ההצעה היא שיהיה כסף ייעודי ייחודי שיוסיפו לביטוח הלאומי, וזה בשבילם סוף העולם.

מיכאל מלכיאור: אני יכול להבין את החשיבה הזאת.

מיכאל מלכיאור: הם היו צריכים להוסיף את זה לתקציב של משרד החינוך, ובזה היה נגמר הסיפור.

מיכאל מלכיאור: אז זה הופך להיות פרוגרסיבי, כמו כל מס הכנסה במדינת ישראל.

מיכאל מלכיאור: אז אתה פותר חלק מהדברים.

מיכאל מלכיאור: מאחר שאנחנו כרגע בלחץ זמן, ומאחר שאני רוצה להיות מעשי, מה שאנחנו צריכים לעשות הוא להגדיל את הסכום שהוצג פה.

מיכאל מלכיאור: אנחנו יודעים שיש היום מאות אלפי תלמידים במדינת ישראל שלא יכולים לעמוד בתשלום הזה.

מיכאל מלכיאור: אנחנו דיברנו על התשלום על הלחם, ששם דובר על כמה שקלים.

מיכאל מלכיאור: פה מדובר בתשלום רגרסיבי ביותר.

מיכאל מלכיאור: זה לא פתרון קבוע לכלל תלמידי ישראל, ואני מצפה ממשרד החינוך לבוא אלינו בשנה הבאה עם הצעה רצינית ומגובשת, עם הסכמת האוצר, כדי שאנחנו נוכל לעשות מה שהשרה רוצה, המנכ"ל רוצה וכולנו רוצים.

מיכאל מלכיאור: לא יכול להיות שכולנו רוצים בזה, אבל בגלל עקרון של מישהו במשרד האוצר, לא ניתן לעשות זאת.

מיכאל מלכיאור: לא נקבל את זה יותר.

מיכאל מלכיאור: ההצעה שלי תהיה, שאנחנו נאשר זאת השנה.

מיכאל מלכיאור: אנחנו נקיים ישיבה נוספת, כדי לבדוק שאפשר יהיה להגדיל לפני שאנחנו מאשרים.

גדעון סער: אני מציע גם להזמין את השרה לישיבה הזאת.

מיכאל מלכיאור: אנחנו תמיד שמחים לראות את השרה.

זבולון אורלב: אז לא תהיה היום הצבעה.

מיכאל מלכיאור: היום לא נעשה הצבעה, לפי ההצעה של יו"ר הקואליציה.

גדעון סער: אדוני היושב ראש, בשנה שעברה זה אושר על ידי הוועדה ב-21 לספטמבר.

מיכאל מלכיאור: בשנה שעברה כבר כתבו להורים לפני זה כמה הם צריכים לשלם, וכבר התחילו ללמד.

מיכאל מלכיאור: אני לא אלך לפרסה שהיתה פה שנה שעברה, שהיתה חלק מהמאבק בין שרת החינוך לבין הוועדה.

גדעון סער: ההצעה של יו"ר הקואליציה, היא הצעה טובה.

מרינה סולודקין: אני אגיד לכם דבר לא פופולרי, אני בעד לאשר את תשלומי הורים היום או בשבוע הבא.

מרינה סולודקין: למה?

מרינה סולודקין: אני יושבת כאן 10 שנים וכל שנה יש דיון, וכל שנה אנחנו רואים שיש סתירה בין חוק חינוך חינם ויכולת של מערכת החינוך להתמודד עם זה.

מרינה סולודקין: חוק חינוך חינם צריך להיות רק לאלה שאין להם.

מרינה סולודקין: אני באה ממדינה שבה הכל היה חינם.

מרינה סולודקין: לפני שנה אמרתי ליולי תמיר, כי המדינה שממנה באתי נכשלה, בגלל שהכל היה חינם לכולם.

מרינה סולודקין: אלה שיכולים לשלם, צריכים לשלם.

מרינה סולודקין: צריך לשחרר את אלה שלא יכולים לשלם.

מרינה סולודקין: דוגמא טובה, היא הסיפור של משפחת האתיופים מקרית מלאכי.

מרינה סולודקין: הם לא צריכים לרוץ לאיזו קרן.

מרינה סולודקין: הם צריכים לקבל, בגלל שהם לא יכולים לשלם.

מרינה סולודקין: יולי תמיר היום משלמת בגלל פופוליזם שלה.

מרינה סולודקין: אנחנו אמרנו לפני שנה, כי זה בלתי אפשרי.

מרינה סולודקין: מדינה מתמודדת עם הרבה דברים ולא יכולה לשלם 2 מיליארד שקל ככה סתם.

מרינה סולודקין: יש סוציאליזם מטומטם ויש קפיטליזם חזירי.

מרינה סולודקין: לצערי, במדינה שלנו יש צירוף של שניהם.

יעקב מרגי: כל מי שהמציא את התשלום הזה, שנקרא תשלומי הורים, צריך שיכה על חטא, ושיכה חזק.

יעקב מרגי: זה אחד מהסעיפים שמעקר את חוק חינוך חובה חינם.

יעקב מרגי: האבסורד הכי גדול, הוא מס שלא קשור לשום מבחן הכנסה.

יעקב מרגי: אני מחזק את ידי יו"ר הקואליציה.

יעקב מרגי: אני חושב, שהוא הלך לקראת מהלך הגון.

יעקב מרגי: אני קורא לממשלה, למצוא את המקורות לחלק מתשלומי ההורים.

יעקב מרגי: את החלק השני לא צריך.

יעקב מרגי: הגיע הזמן, שוועדת החינוך ומשרד החינוך ייכנסו לתוך הקרביים של המנהלים ושל ארגוני ההורים, שטובלים ידם בכסף הזה, ויבדקו האם יש צורך בחלק מהפעילות שנעשית ואיך מתנהלות הקרנות.

יעקב מרגי: שמענו הרבה בשנה שעברה על זעקות הורים שטוענים, כי הדברים לא מתנהלים כמו שצריך.

יעקב מרגי: אני חושב, שכדאי שיבדקו את זה אחת ולתמיד.

יעקב מרגי: הממשלה לא צריכה לספק את כל הסחורה.

יעקב מרגי: אני אומר לכם כהורה וכאחד שיודע מה קורה עם תשלומי ההורים, כי חלק מהם לא צריך.

דב חנין: בדרך כלל אני נמצא בצד השני של המתרס מול יו"ר הקואליציה, אבל הפעם אני יכול רק להסכים אותו, שהוא אומר שהסכנה הגדולה היא בכך שהחינוך הציבורי יקרוס ויהיו לנו רק מערכות חינוך פרטיות.

דב חנין: כאן נגמרת ההסכמה שלי עם יו"ר הקואליציה.

דב חנין: אני לא מסכים עם מסקנותיו האופרטיביות.

דב חנין: אני חושב, שאנחנו צריכים לתקצב באופן מלא, תקצוב ממלכתי, את אותם סעיפים, שהיום ממומנים מתשלומי ההורים.

דב חנין: דוגמא אחת, טיולים וסיורים.

דב חנין: אני כמי שבא מהתנועה הסביבתית מתקומם נוכח העובדה שטיולים בארץ נחשבים כבונוס, משהו שהוא תוספת, לא הכרחי ולא דרוש.

יעקב מרגי: שרשות שמורות הטבע לא תסגור את הכניסות ותשים בוטקה בכל אתר טבע וגובה תשלום.

דב חנין: אני מסכים איתך ב-100%.

דב חנין: אנחנו ביחד ניאבק נגד זה.

דב חנין: לאתרי שמורות טבע צריכה להיות כניסה חופשית לכולם.

דב חנין: חה"כ מרגי, אנחנו ביחד נגיש הצעת חוק בעניין.

דב חנין: כאשר אנחנו מדברים על טיולים, אנחנו מדברים על להכיר את הארץ הזאת.

דב חנין: לא רק להכיר את הנופים שבה, אלא להכיר גם את העושר האנושי שלה, להכיר את סוגי הציבור השונים שחיים בארץ הזאת.

דב חנין: זה דבר שהוא חלק בסיסי מתוכנית הלימודים.

דב חנין: לא כל תוכנית הלימודים יכולה להיות בתוך הכיתה.

דב חנין: זה צריך להיות ממומן על ידי המדינה.

דב חנין: אני מאוד חושש, מכניסתו של החינוך האפור, וגם מהפיכת חלקים ממערכת החינוך לחלקים סלקטיביים, שתלויים במבחני הכנסה.

דב חנין: אני חושב, שכל הצעה כזאת מכה את העניים פעמיים.

דב חנין: מי שמכם לא ראה את אותו ילד מסכן, שלהורים שלו אין כסף לשלם עבור הטיול, לא ידוע עד כמה הוא מרגיש מבוכה וחוסר נעימות, ועד כמה הוריו חשים כך.

יעקב מרגי: חבר הכנסת מרגי לא יצא לטיולים שנתיים במשך 8 שנות לימודים, ופעם אחת שהוא יצא זה היה בחסד של המורה.

דב חנין: הנה הדוגמא.

דב חנין: אני חושב שטיול שנתי ואירועים אחרים של בית הספר, לא יכולים להעמיד את התלמידים חסרי אמצעים במצב שבו הם צריכים להתחנן לכך שיתנו להם איזו נדבה או איזשהו סיוע.

דב חנין: לכן, הפתרון שמשרד החינוך מציע, אותה קרן של 46,000,000 שקלים, איננו פתרון, אפילו לא לתקופת ביניים.

דב חנין: גם להגדיל את הקרן הזאת, זה לא פתרון.

דב חנין: הפתרון הוא לכלול את כל מרכיבי תוכנית הלימודים בתקצוב של תוכנית הלימודים.

דב חנין: אני חושב, שניתן לעשות את זה כבר השנה.

דב חנין: אני מסתכל בצער, על כך שיש הסתגלות מהירה מדי של שרת החינוך, שאני מאוד מעריך אותה ברמה האישית, לאילוציה, צרכיה, ותכתיביה של הנהלת משרד החינוך, כפי שהוצגו בשנים האחרונות.

דב חנין: אדוני המנכ"ל, הציפייה ממנה וממך, היא להנהיג רוח חדשה במשרד הזה, כבר מתחילתה של שנת הלימודים הזאת.

דב חנין: אני מציע, שהוועדה לא תאשר את תשלומי ההורים, תחזיר את משרד החינוך להכין שיעורי בית בעניין ולהביא הצעה אחרת בנושא הזה, במיוחד שרוב הסעיף התקציב הזה מתייחס ממילא לשנת 2007.

ג'מאל זחאלקה: המציאות יותר עגומה מאשר תשלומי הורים.

ג'מאל זחאלקה: לי יש 5 בנות, ואנחנו משלמים יותר מתשלומי הורים.

ג'מאל זחאלקה: ההורים נדרשים לאסוף כסף בשביל לתקן שירותים ולהתקין מזגן.

ג'מאל זחאלקה: זה עדיין נחשב חינוך חינם .

ג'מאל זחאלקה: כאשר יש ועד הורים חזק, הוא משגע את ההורים, יום בשביל המזגן ויום בשביל השירותים שלא נראים טוב.

ג'מאל זחאלקה: יש גבייה מעבר לתשלומי הורים.

ג'מאל זחאלקה: אני חושב, שאת הבושה הזאת של תשלומי הורים, צריך למחוק.

ג'מאל זחאלקה: אם יש חוק חינוך חינם, זה צריך להיות חינם.

ג'מאל זחאלקה: אם מישהו מחפש פרוגרסיביות, שלא יבוא לעשות את זה פה.

ג'מאל זחאלקה: מה שיקרה, הוא שמנהלים יתחילו לקחת ילדים עשירים.

ג'מאל זחאלקה: ילדים שמשלמים, יקבלו אותם.

ג'מאל זחאלקה: הם ימצאו דרכים לכך שילדים שלא משלמים לא ייכנסו לבית הספר שלהם.

ג'מאל זחאלקה: מי שמחפש פרוגרסיביות, שיעשה את זה במס הכנסה.

ג'מאל זחאלקה: אתה לא יכול לבטל מסים לעשירים, ולטעון כאן לפרוגרסיביות.

ג'מאל זחאלקה: תעשה את הפרוגרסיביות שם, ואז יהיה יותר כסף בקופת המדינה שיוכל לממן מערכת חינוך.

ג'מאל זחאלקה: כך זה עובד בכל מדינה מתוקנת.

ג'מאל זחאלקה: מתחילים בתשלומי הורים מדורגים, ועושים מזה לגליזציה מלאה.

ג'מאל זחאלקה: כך אנחנו מתחילים לרוקן לאט לאט את חוק חינוך חינם מתוכנו.

ג'מאל זחאלקה: אני רוצה להציע הצעה מאוזנת.

ג'מאל זחאלקה: ההצעה שלי, היא שמשרד החינוך, שרת החינוך, יבואו אלינו עם תוכנית לביטול מדורג של תשלומי הורים, תוך שנתיים-שלוש.

ג'מאל זחאלקה: שלא יגידו שהם לא יכולים לעשות את זה השנה.

ג'מאל זחאלקה: שהשנה הזאת תהיה הורדה וכך גם בשנה אחריה, כך שיהיה ברור, שיש תאריך יעד קרוב בו הם יבוטלו לגמרי.

ג'מאל זחאלקה: אחרת אני קורא לכל חבריי הכנסת להיות מחויבים לעיקרון של חוק חינוך חינם.

מיכאל מלכיאור: זה לא יהיה הדיון האחרון.

מיכאל מלכיאור: יהיה דיון המשך.

מיכאל מלכיאור: אנחנו לא נעשה את ההצבעה עכשיו.

מיכאל מלכיאור: אנחנו מוגבלים בזמן.

מיכאל מלכיאור: בשעה 11:00 מתחיל דיון על מצב הבטיחות בבתי הספר.

מיכאל מלכיאור: המצב שם קשה ביותר ואין מי שלוקח אחריות בעניין.

מיכאל מלכיאור: אנחנו בהמשך היום גם נדון במיגון בתי ספר בעוטף עזה.

מיכאל מלכיאור: אני רוצה להציע, ישיבת המשך.

מיכאל מלכיאור: אנחנו נזמין את השרה לדיון המשך, לאחר שהיא הציגה בפני הוועדה את סדרי העדיפות ברפורמה הכללית של משרד החינוך.

מיכאל מלכיאור: עד אז אני מבקש שיהיה בירור מעמיק בשני דברים.

מיכאל מלכיאור: דבר ראשון, שתבוא בפנינו הצעה להורדה הדרגתית.

מיכאל מלכיאור: אנחנו מבינים שזה לא יכול להיות בבת אחת.

מיכאל מלכיאור: דב, זה לא מעשי מה שאתה אומר.

מיכאל מלכיאור: אתה יודע שאין היום בקופה 2 מיליארד שקל.

מיכאל מלכיאור: בואו נקבל ממנה את התוכנית הכוללת לגבי הכוונה שלה השנה ובשנה שעברה.

מיכאל מלכיאור: אני מקווה, שאנחנו נקבל הצעה משופרת לגבי האפשרות של קרן מלגות לשנת הלימודים הקרובה.

מיכאל מלכיאור: תודה רבה לכולכם.

מיכאל מלכיאור: תודה רבה, הישיבה נעולה.